દુઃખ, બોજ, પીડા, તકલીફ આ બધું જ કોઈને માફ કરવાથી સમૂળગું દૂર થતું હોય તો એ કામ આપણે આપણાં મન માટે જરૂર કરવું જોઈએ. કોઈને દિલથી માફ કરીને આપણે આપણો આંતરિક બોજ તો ઘટાડીએ જ છીએ. પરંતુ, સાથે સાથે માફી પામેલી વ્યક્તિનાં મનનો બોજ પણ હળવો થઈ જાય. ને દરેક દિલમાં પ્રેમની, સદભાવનાની જ્યોત ઝળહળી ઉઠે! તેનું જ નામ તો દિવાળી! કહો ને કે સાચી દિવાળી! વિશ્વમાં શાંતિ સ્થાપિત કરવાની ઈચ્છા ત્યારે જ પૂર્ણ થઈ શકે જયારે આ પ્રયત્ન નાના પાયે પણ શરૂ કરવામાં આવે. કોઈને સદવિચારોની ભેટ આપવી તે ભેટ આપનાર અને લેનાર બંને માટે લાભકારક છે. જેમ ટીપે ટીપે સરોવર ભરાય તેમ સદભાવના, પ્રેમ અને ક્ષમાનાં દીવડાં જો પ્રકાશે તો ધીમે ધીમે આખું જગત પ્રેમનો મહાસાગર બની જાય અને તમામ લોકો સાચા અર્થમાં સુખી થઈ જાય.